钦定古今图书集成/方舆汇编/职方典/第1252卷 > 《与守宪议排山驿递书》前人
## 钦定古今图书集成/方舆汇编/职方典/第1252卷 > 《与守宪议排山驿递书》前人

“衡阳，负郭孱邑也，封域不广于祁，而瓯脱沮洳居半。
甲子大歉，自冬徂春，填沟壑者又半矣。加之剪桐大
建，腊皮及骨，初犹轸念，免二运三年，今又京兑二重，
役仍旧科解矣。黔辽之饷，率土皆然。惟是疮痍之衡，
衣薪剥笋之困，京猾之虎视，京匠之狼噬，市魁之采
办，王夫王马之驿骚，三空四尽。衡之为衡，亦可怜悯”
矣。大声疾呼，方不择音，于邻之仁人君子，一手援之，
乃有秦、越、祁民，辄乘其惫弱而中之，于是举排山三
股之马，以均半告矣，又以撤驿告矣。夫驿撤则祁顺
流而衡逆陆，难易之数，可不可之较，尺竖知之不辩
知也。唯是三股之议，愬源有自，祁人未之深考耳。盖
沿成化间，衡邑以一千两协济襄阳吕偃、光州；嘉靖
间又以四百两协济湘潭之黄茅，又以三百两协济
府属之安仁。夫孑立一，衡阳协帮四五，于是祁阳之
排山，不得不议三股矣。祁人独见今日并齿之衡，何
以不均递？而不自思昔日堂堂之祁，何以不吕偃、黄
茅也？等济也？昔年当事亦曾经几人告，几人议，以有
此定局，相生相守，底于今日也。若祁人舍定局而不
守，私一膜以荧听，必欲衡阳均递，则必尽除衡阳之
吕偃、光州、安仁、黄茅帮协而后可。当事肯任乎哉？不
肯任则衡有死不受也。某等率三老盥濯焚祝外复
絮絮作此质语。盖天启壬戌年，曾对簿陈词，而蒋知
府之条议，舒按院之批允，见今奉为蓍蔡者也。